2018. október 05.

Sajtóközlemény

Nemesvámos 0112/54 HRSZ-ú ingatlanon megvalósuló Agrárlogisztikai központ, valamint Vásártér és hűtőház projektnyitó rendezvény

**A sajtótájékoztatóval egybekötött alapkőletételi rendezvényünk a tervezett fejlesztések helyszínéül szolgáló Nemesvámos 0112/54 helyrajzi számú ingatlanon kerül megrendezésre. A projektnyitó rendezvényünk témája a két nyertes pályázat bemutatása lesz. Elsőként a   
TOP-1.1.3.-15 VE\_1-2016-00004 kódszámú „Helyi termékek piacra jutását segítő agrárlogisztikai fejlesztés Nemesvámoson” kerül bemutatásra, majd a VP6-7.2.1-7.4.1.3-17 kódszámú „Helyi termékértékesítést szolgáló piacok infrastrukturális fejlesztése, közétkeztetés fejlesztése” című projektünk. A beruházások összértéke bruttó 167 M Ft, ebből a támogatás mértéke bruttó 150 millió forint. Az Agrárlogisztikai központ esetében a közbeszerzésen nyertes vállalkozó a Gábriel Generál Kft.**

A pályázatok megvalósulásával két fontos célt sikerül elérnünk: egyrészről azt, hogy a helyi és környékbeli kistermelők számára biztosítani tudjuk a továbbfejlődés lehetőségét, valamint a piacon való megerősödésüket, másrészről biztosítottá válik az, hogy az újonnan épülő óvoda étkeztetése mindig friss, és nyomon követhető alapanyagokból történhessen. Ezen fejlesztések tehát olyan komplex, alulról jövő kezdeményezésnek megvalósulásának kezdetét jelentik, amelyek rendhagyóak a mindennapi életben.

Az agrárlogisztikai központra vonatkozóan a fejlesztés tárgya, egy helyi termékek piacra jutását elősegítő, a termelést követő műveletekhez (pl.: tárolás, válogatás) kapcsolódó tároló kapacitás kiépítése Nemesvámos településen, mely fejlesztést az igényfelmérés során (pl.: reprezentatív kérdőíves kutatás) kapott eredmények hívták életre, ugyanis a településen található számos olyan helyi és környékbeli termelő, akik a terményeiket, termékeiket nem, vagy csak korlátozott mennyiségben, számban képesek elraktározni. A fejlesztéshez kapcsolódó termékek food és non food termékek is kapcsolódnak majd, melyeknek tárolására lesz alkalmas a kialakításra kerülő, önkormányzati ingatlanon megvalósuló körülbelül 830 m2-es raktárépület. Célunk ezen épület létesítésével, hogy a helyi gazdák számára segíthessünk a hosszú távú gazdasági fejlődés érdekében, hatékonyabb tároló kapacitás létrehozásával.

Ugyanezen az ingatlanon valósul meg az agrárlogisztikai központhoz szorosan kapcsolódó vásártér és hűtőház, amelynek tervezett beépítettsége közel 600 m2, a parkolóval együtt, a tároló épület alapterülete megközelítőleg 250 m2, amelyben két fedett és 10 fedetlen árusító hely kerül kialakításra. Célunk a vásártér mind gyakoribb kihasználása érdekében több kisebb rendezvény lebonyolítása, szervezése. Azon felül, hogy a helyi, valamint a környéken élő kistermelők teret kapnak terményeik tárolására és árusítására fontosnak tartjuk azt is, hogy kiemeljük a vásártér közösség formáló funkcióját is, hiszen az önkormányzat igyekszik a lakosság igényeinek is eleget tenni és minél színesebb programokkal gazdagítani a község életét: a vásártér előreláthatólag havi rendszerességgel, minden hónap második szombatján reggeltől estig történő nyitva tartással várja majd látogatóit.

A fejlesztések során természetesen a környezettudatosságra és energiahatékonyságra is kiemelt figyelmet fordítottunk: az agrárlogisztikai csarnok és a hűtőház energiaellátását részben napelemes rendszer fogja biztosítani, továbbá az üzemeltetés során szelektív hulladékgyűjtés valósul majd meg. Az agrárlogisztikai központ esetén már közbeszerzést követően kiválasztásra került a nyertes kivitelező, így itt már aláírt vállalkozói szerződéssel rendelkezünk. A beruházások várhatóan a jövő év első felében valósulnak meg.